এদিকে গত বর্ষায় রাঙামাটিতে ভয়াবহ পাহাড়ধসে ক্ষতির কবলে পড়া রাস্তাঘাট যেমন যথাযথভাবে মেরামত করা যায়নি, তেমনি ফাটল ধরা সরকারি ভবনগুলোও স্থায়ীভাবে মেরামতের কোনো উদ্যোগ নেওয়া হয়নি। সরেজমিনে দেখা গেছে, গত জুনে ক্ষতিগ্রস্ত হওয়া অর্ধশতাধিক ভবনের বেশিরভাগই ঝুঁকির মধ্যে রয়েছে। গত বর্ষায় ধসের কবলে পড়া এই ভবনগুলো তাৎক্ষণিকভাবে জরুরি পরিস্থিতি মোকাবেলার জন্য যে ব্যবস্থা নেওয়া হয়েছিল, এখনো সেই অবস্থায়ই রয়েছে। এতে ভবনগুলোতে বসবাস এবং কর্মরত লোকজন ছাড়াও ভবনের পাশের বাসিন্দারাও চরম আতঙ্কে দিন কাটাচ্ছে।